KOMISSION ASETUS (EY) N:o 2944/94,

annettu 2 päivänä joulukuuta 1994,

erityisistä hallinto- ja jakosäännöistä eräiden neuvoston asetuksella (EY) N:o 517/94 vuodeksi 1995 vahvistettujen tekstiilejä koskevien määrällisten kiintiöiden osalta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon muiden kuin kahdenvälisten sopimusten, pöytäkirjojen tai muiden järjestelyjen taikka muiden yhteisön erityisten tuontisääntöjen soveltamisalaan kuuluvien tiettyjen kolmansien maiden tekstiilituotteiden tuontia koskevasta yhteisestä menettelystä 7 päivänä maaliskuuta 1994 annetun neuvoston asetuksen (EY) N:o 517/94(1), sellaisena, kuin se on viimeksi muutettuna asetuksella (EY) N:o 2798/94(2), ja erityisesti sen 17 artiklan 3 ja 6 kohdan ja sen 21 artiklan 2 ja 3 kohdan yhdessä sen 25 artiklan 3 kohdan kanssa,

sekä katsoo, että

neuvosto perustaa asetuksella (EY) N:o 517/94 määrällisiä kiintiöitä eräistä kolmansista maista peräisin oleville tekstiilituotteille ja säätää edellä mainitun asetuksen 17 artiklan 2 kohdassa, että kiintiöt jaetaan jäsenvaltioiden ilmoitusten vastaanottamisjärjestyksessä "ensin tullutta palvellaan ensiksi" -periaatteen mukaan,

saadun kokemuksen mukaan joillekin kiintiöille vahvistetut vuosittaiset määrät eivät riitä täyttämään jäsenvaltioille osoitetuissa lupahakemuksissa esitettyjä määriä; ottaen huomioon uusien valtioiden liittymisen Euroopan unioniin 1 päivänä tammikuuta 1995 on syytä uskoa, että jäsenvaltioiden toimivaltaisten viranomaisten ilmoittamat lupahakemukset ylittävät vuodeksi 1995 vahvistetut määrälliset rajoitukset kaikkien asetuksella (EY) N:o 517/94 perustettujen kiintiöiden osalta,

asetuksessa (EY) 517/94 olevan 17 artiklan 3 kohdassa säädetään, että tällaisessa tilanteessa voidaan turvautua jakomenetelmiin, jotka poikkeavat jäsenvaltioiden ilmoitusten vastaanottamisjärjestykseen perustuvasta myöntämismenetelmästä, sekä säätää kiintiöiden jakamisesta osiin,

on tarpeen mukauttaa ennen kiintiövuoden alkua asetuksella (EY) N:o 517/94 vuodeksi 1995 perustetut kiintiöiden hallintaa ja jakoa koskevat yksityiskohtaiset säännöt, jotta kaupan jatkuvuus ei aiheettomasti häiriytyisi,

lisäksi on aiheellista, että nämä yksityiskohtaiset säännöt määritellään ottaen huomioon uusien jäsenvaltioiden liittymisen unioniin ja tarpeen sallia jäsenyyttä hakeneiden valtioiden maahantuojille päästä osallisiksi vuodeksi 1995 määrätyistä yhteisön kiintiöistä samanlaisin tai samankaltaisin ehdoin kuin nykyiset yhteisön maahantuojat,

Itävallan, Suomen, Norjan ja Ruotsin hallitukset ovat sitoutuneet toteuttamaan aiheelliset toimenpiteet sen mahdollistamiseksi, että niiden toimijat pääsevät osallisiksi voimassa olevista kiintiöistä asetuksessa (EY) N:o 517/94 säädetyillä tai mainitun asetuksen täytäntöönpanemiseksi hyväksytyillä säännöillä, sekä toimimaan täysin yhteistyössä mainittujen kiintiöiden hallinnoimiseksi ja jakamiseksi toimittamalla nykyisten jäsenvaltioiden tavoin komissiolle säädettyjen määräaikojen kuluessa kaikki tarpeelliset tiedot kyseessä olevan valtion alueelle sijoittautuneiden toimijoiden niille osoittamista tuontilupahakemuksista,

asetuksella (EY) N:o 517/94 määrättyjen kiintiöiden joustavan hallinnon ja jaon varmistamiseksi on aiheellista jakaa kiintiöt osiin ja tämän vuoksi säätää, että ensimmäinen, 75 prosenttia mainitussa asetuksessa vahvistetuista vuosikiintiöistä koskeva osa jaetaan, jollei liittymisasiakirjan voimaantulosta muuta johdu, jäsenvaltioiden ja liittyvien valtioiden toimivaltaisille viranomaisille viimeistään 9 päivänä joulukuuta 1994 jätettyjen tuontilupahakemusten perusteella,

tätä ensimmäistä osaa varten on aiheellista valita jakomenetelmä, jossa vakiintuneet kaupan muodot on otettu huomioon, jotta varmistettaisiin siirtyminen asteittain asetuksessa (EY) N:o 517/94 säädettyyn järjestelmään; tämän vuoksi on ensimmäiseen osaan kuuluvat kiintiöt jaettava kahteen osaan, joista toinen varataan perinteisille maahantuojille, toinen muille hakijoille, ja vahvistettava näille kahdelle toimijaluokalle varatut osat tasolle, jolla taataan vakiintuneiden kaupankäynnin muotojen ottaminen realistisesti huomioon ja samalla varmistetaan muille kuin perinteisille maahantuojille huomattava osuus asetuksella (EY) N:o 517/94 perustetuista kiintiöistä; on aiheellista määritellä käsite 'perinteiset maahantuojat' pitäen mielessä, että vuoteen 1993 ei voida viitata eräiden tätä jaksoa yhteisössä leimanneiden vääristymien vuoksi,

muille maahantuojille varatun osan jakamisesta saatu kokemus osoittaa, että vuonna 1994 käytetty, jäsenvaltioiden ilmoitusten vastaanottamisjärjestykseen perustuva menetelmä riitti tehdyistä korjauksista huolimatta täyttämään vain rajallisen toimijajoukon tarpeet, ja että komissiolle ilmoitettujen kokonaismäärien samanaikaisen tarkastelun perusteella toteutetun haettuihin määriin suhteutetun jakomenetelmän soveltaminen voisi tyydyttää suurempaa määrää toimijoita, jos toimijakohtaisesti haetut määrät eivät ole suurempia kuin ennalta määrätty kohtuulliselle taloudelliselle tasolle vahvistettu määrä,

jotta ne määrät, joiden tuontiin on tämän asetuksen mukaisesti saatu lupa, käytettäisiin mahdollisimman tehokkaasti, olisi vahvistettava tuontilupien voimassaoloaika kuudeksi kuukaudeksi 1 päivästä tammikuuta 1995 ja sallittava jäsenvaltioille, sen jälkeen kun niille on ilmoitettu komission päätöksestä, luvan anto vasta samasta päivästä alkaen ja vain, jos kyseinen toimija voi osoittaa todeksi sopimuksen olemassaolon ja jos tämä todistaa, ettei aikaisemmin ole saanut yhteisössä tuontilupaa kyseisten luokkien ja kyseisten maiden osalta,

komissio voi vahvistaa sille ilmoitetut määrät tällä asetuksella käyttöön otettavien erityisten hallinto- ja jakosääntöjen mukaisesti vain, jos jäsenvaltiot toimittavat sille tiedoksi eräitä tietoja; tämän vuoksi on aiheellista täsmentää vaaditut tiedot ja säätää, että ne toimitetaan tiedoksi viimeistään 15 päivänä joulukuuta 1994, jotta komissio voisi vahvistaa määrät viipymättä,

saadun kokemuksen mukaan varatusta osasta jää tietyissä poikkeustapauksissa määrällisten perusteiden soveltamisen jälkeen määriä käyttämättä eräiden luokkien ja maiden osalta; tämän vuoksi on tehokkaan jaon varmistamiseksi aiheellista säätää mahdollisuudesta siirtää määriä kahdelle tuojaryhmälle varattujen osien kesken asetuksessa (EY) N:o 517/94 olevassa 25 artiklassa säädetyllä tavalla,

olisi säädettävä, että tämän asetuksen säännösten mukaisesti toteutetun jaon jälkeen käyttämättä jääneet määrät jaettaisiin toimijoille "ensiksi tullutta palvellaan ensin" -periaatteen mukaan 2 päivästä tammikuuta 1995 kello 10:stä Brysselin aikaa, jotta ensimmäisen osan määrät tulisivat kokonaan käytetyiksi, ja

nämä toimenpiteet ovat asetuksella (EY) N:o 517/94 perustetun komitean lausunnon mukaisia,

ON ANTANUT TÄMÄN ASETUKSEN:

1 artikla

Tässä asetuksessa annetaan liitteessä I esitettyjen vuoden 1995 määrällisten kiintiöiden hallintoa ja jakoa koskevat erityiset säännöt.

2 artikla

Edellä 1 artiklassa tarkoitetut määrälliset kiintiöt jaetaan osiin, joista ensimmäinen, liitteessä II esitettyjä määriä koskeva osa jaetaan tässä asetuksessa täsmennettyjen yksityiskohtaisten sääntöjen mukaisesti toimijoiden 9 päivään joulukuuta 1994 mennessä jäsenvaltioiden ja jäsenyyttä hakeneiden valtioiden toimivaltaisille viranomaisille jättämien tuontilupahakemusten perusteella, jollei liittymisasiakirjan voimaantulosta muuta johdu. Mainitut viranomaiset toimittavat haetut määrät komissiolle tiedoksi viimeistään 15 päivänä joulukuuta 1994.

3 artikla

Edellä 2 artiklassa tarkoitettu ensimmäinen osa jaetaan tämän asetuksen liitteessä II esitetyllä tavalla kahteen osaan, joista toinen varataan perinteisille maahantuojille, toinen muille toimijoille.

Jonkin liitteessä II tarkoitetun maan alkuperätuotteiden luokan perinteisinä maahantuojina pidetään maahantuojia, jotka todistavat jäsenvaltioiden ja jäsenyyttä hakeneiden valtioiden toimivaltaisille viranomaisille tuoneensa vuoden 1992 aikana samaan luokkaan kuuluvia ja samasta maasta peräisin olevia tuotteita.

4 artikla

Jokaista luokkaa ja jokaista maata kohden perinteisille maahantuojille tuojakohtaisesti jaettava määrä ei voi olla suurempi kuin kunkin maahantuojan vuonna 1992 tosiasiallisesti samaan luokkaan kuuluva ja samasta maasta tuoma määrä.

Jos jäsenvaltioiden ja jäsenyyttä hakeneiden valtioiden ilmoittamien määrien perusteella perinteisille maahantuojille myönnettävät määrät ovat yhteensä suuremmat kuin niille varattu osa, kullekin myönnettäviä määriä vähennetään suhteellisesti.

5 artikla

Muille maahantuojille varattu osuus on jaettava haettuihin määriin suhteutettua jakomenetelmää soveltamalla niin, ettei tuojakohtaisesti haettu määrä ylitä tämän asetuksen liitteessä III ilmoitettua määrää.

6 artikla

Jäsenvaltioiden toimivaltaisten viranomaisten antamien tuontilupien voimassaoloaika on kuusi kuukautta niiden myöntämispäivästä alkaen.

Jäsenvaltioiden toimivaltaiset viranomaiset voivat myöntää tuontilupia 1 päivästä tammikuuta 1995 sen jälkeen, kun komission päätös on toimitettu tiedoksi, ja vain jos kyseinen toimija voi osoittaa todeksi sopimuksen olemassaolon ja vakuuttaa kirjallisella ilmoituksella, ettei kyseisen luokan ja maan osalta ole aiemmin saanut yhteisössä tämän asetuksen mukaisesti annettua tuontilupaa.

7 artikla

Jäsenvaltiot ja jäsenyyttä hakeneet valtiot ilmoittavat komissiolle 2 artiklassa ilmoitetun määräajan kuluessa haetut määrät luokittain ja maittain sekä toimijoiden määrän ja ilmoittavat tarvittaessa 3 artiklassa tarkoitettujen perinteisten maahantuojien jättämien hakemusten osalta kunkin maahantuojan vuoden 1992 aikana tuomat määrät.

Näin ilmoitettujen kokonaistietojen perusteella komissio päättää määrällisistä perusteista, joiden perusteella jäsenvaltioiden toimivaltaiset viranomaiset myöntävät tuontiluvat tämän asetuksen mukaisesti.

Jos tällä asetuksella vahvistettujen määrällisten perusteiden perusteella tietylle maalle ja tietylle tuotteelle myönnettyjä määriä jää jollekin toimijaryhmälle varatusta osasta käyttämättä, määrät voidaan siirtää asetuksessa (EY) N:o 517/94 olevassa 25 artiklassa säädetyllä tavalla toiselle maahantuojaryhmälle varattuun osaan jaettaviksi tähän toimijaryhmään sovellettavien määrällisten perusteiden mukaisesti.

8 artikla

Tämän asetuksen säännösten perusteella tapahtuneen jaon jälkeen käyttämättä jääneet määrät jaetaan toimijoiden hakemusten vastaanottamisjärjestyksessä "ensin tullutta palvellaan ensiksi" -periaatteen mukaisesti 3 päivästä tammikuuta 1995 kello 10 Brysselin aikaa.

9 artikla

Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 2 päivänä joulukuuta 1994.

Komission puolesta

Leon BRITTAN

Komission jäsen

(1) EYVL N:o L 67, 10.3.1994, s. 1 (2) EYVL N:o L 297, 18.11.1994, s. 6

LIITE I

Asetuksen 1 artiklassa tarkoitetut määrälliset rajoitukset

>TAULUKON PAIKKA>

LIITE II

Maahantuojien esittämien ja komissiolle ennen 9 päivää joulukuuta 1994 tiedoksi annettujen pyyntöjen perusteella myönnetyn ensimmäisen osan jako

>TAULUKON PAIKKA>

LIITE III

Muille kuin kyseisen luokan ja maan perinteisinä maahantuojina pidetyille toimijoille myönnettävät enimmäismäärät

>TAULUKON PAIKKA>